
Na podlagi 10. člena Zakona o kmetijstvu (Uradni list RS, št. 45/08, 57/12, 
90/12 – ZdZPVHVVR, 26/14, 32/15, 27/17, 22/18, 86/21 – odl. US, 123/21, 44/22, 
130/22 – ZPOmK-2, 18/23 in 78/23) in 8. člena Uredbe o izvajanju intervencij v vinskem sektorju (Uradni list RS, št. 132/23) je Vlada Republike Slovenije sprejela
S K L E P
o vrednostih, potrebnih za ovrednotenje priznanih stroškov prestrukturiranja vinogradov in izpada dohodka v vinskem letu 2024/2025
I

Ta sklep določa vrednosti, potrebne za ovrednotenje priznanih stroškov prestrukturiranja vinogradov in izpada dohodka za vinsko leto 2024/2025, in sicer način izračuna stroškov prestrukturiranja vinogradov in višino priznane vrednosti izpada dohodka. 
II

Stroški prestrukturiranja vinogradov se izračunajo z uporabo tabel iz Priloge, ki je sestavni del tega sklepa.

III

Pri načinu izračuna stroškov za prestrukturiranje vinograda v skladu z uredbo, ki ureja izvajanje intervencij v vinskem sektorju, se upoštevajo:
1.
priprava zemljišča, ki zajema takšno založno gnojenje in pripravo tal, da je zemljišče primerno za sajenje vinske trte. Šteje se, da je priprava zemljišča izvedena, če so na površini, ki se prestrukturira, posajene trsne cepljenke;

2. 
postavitev opore, ki pomeni postavitev končne opore ter zajema vse oporne stebre in najmanj eno žico;

3. 
posaditev cepljenk, ki zajema posaditev vinograda s trsi z gostoto sajenja najmanj 3200 trsov/ha, pri čemer je gostota izračunana na podlagi povprečnih razdalj sajenja v vrsti in med vrstami;

4. 
navoz zemlje na površino, ki zajema navoz zemlje le na površino, kjer se izvaja prestrukturiranje vinograda. Ukrep iz te točke je mogoče uveljavljati le v vinorodnem okolišu Kras;

5. 
postavitev opore za latnik, ki pomeni oporo, potrebno za gojitveno obliko latnik, in zajema vse oporne stebre in prečno oporo ter najmanj eno žico. Ukrep iz te točke je mogoče uveljavljati le v vinorodnem okolišu Kras;

6. 
naprava ozkih teras, ki pomeni napravo teras, pri katerih širina terasne ploskve ne presega 1,8 metra;

7. 
posaditev matičnega nasada, ki pomeni posaditev vinograda s cepljenkami kategorije bazni material, za katerega je bila vložena prijava o nameri sajenja matičnega nasada v skladu s predpisom, ki ureja trženje materiala za vegetativno razmnoževanje trte;

8. 
posaditev cepljenk odpornih sort, ki pomeni posaditev cepljenk naslednjih sort vinske trte: Merlot Kanthus, Soreli, Fleurtai, Solaris, Muscaris, Monarch, Johanniter ali Souvignier gris.

IV

(1) Višina priznane vrednosti izgube dohodka pri lastni predelavi grozdja, določena na podlagi statističnih podatkov o pridelavi grozdja in povprečni ceni odkupljenega grozdja za predelavo, z upoštevanjem stroškov za kmetijska zemljišča in večkratnika za vino, kot jih določa zakon, ki ureja katastrski dohodek, znaša 3.303 EUR/ha oziroma pri zamenjavi sort s precepljanjem 2.201 EUR/ha.

(2) Višina priznane vrednosti izgube dohodka pri prodaji grozdja za nadaljnjo predelavo, določena na podlagi statističnih podatkov o pridelavi grozdja in povprečni ceni odkupljenega grozdja za predelavo, z upoštevanjem stroškov za kmetijska zemljišča, kot jih določa zakon, ki ureja katastrski dohodek, znaša 1.101 EUR/ha oziroma pri zamenjavi sort s precepljanjem 
734 EUR/ha.
V

Ta sklep začne veljati naslednji dan po objavi v Uradnem listu Republike Slovenije.

